text: শাখারভ পুরস্কার বিশিষ্ট পরমাণু বিজ্ঞানী, ভিন্নমতাবলম্বী এবং সোভিয়েত হাইড্রোজেন বোমার জনক হিসেবে পরিচিত ব্যক্তিত্ব আন্দ্রে শাখারভের সম্মানার্থে প্রবর্তিত পুরস্কার। পুরস্কারটির পুরো নাম হলো মুক্তচিন্তায় শাখারভ পুরস্কার।
  
  প্রেক্ষাপট 
  
  মানবাধিকারকে সমুন্নত রাখতে এবং মুক্তচিন্তাকে প্রস্ফুটিত করতে যিনি বা যে সকল প্রতিষ্ঠান জীবন-সংগ্রাম করছে তাদেরকে সম্মানিত করতে এ পুরস্কার দেয়া হয়। মানব অধিকার ও স্বাধীনতা বিষয়ে আজীবন সোচ্চার ছিলেন আন্দ্রে শাখারভ। তাই তার নামকে চিরভাস্বর করে রাখতে জীবিতকালেই ১৯৮৫ সালের ডিসেম্বর মাসে ইউরোপীয় সংসদ বার্ষিক ভিত্তিতে শাখারভ পুরস্কার প্রবর্তনের ঘোষণা দেয়। পরবর্তীতে ১৯৮৮ সালের ডিসেম্বর থেকে সাংবাৎসরিকভাবে মানবাধিকার ও মুক্তচিন্তার মৌলিক বিকাশে অবদানের জন্য পৃথিবীর বিভিন্ন প্রান্তে অবস্থানরত ব্যক্তি কিংবা সংগঠনকে এ পুরস্কার প্রদান করা হচ্ছে।
  
  মনোনয়ন 
  ইউরোপীয় ইউনিয়নের বৈদেশিক সম্পর্ক বিভাগ এবং উন্নয়ন বিভাগের সদস্যদের মাধ্যমে সংক্ষিপ্ত আকারে পুরস্কারের জন্য একাধিক ব্যক্তি বা সংস্থাকে প্রাথমিকভাবে মনোনীত করা হয়। প্রতি বছরের অক্টোবর মাসে পুরস্কার বিজয়ী ব্যক্তি বা সংস্থার নাম ঘোষণা করা হয়। ২০১০ সাল পর্যন্ত পুরস্কারের মূল্যমান ৫০,০০০ ইউরো ধার্য করা হয়েছে।
  
  পুরস্কার বিতরণী অনুষ্ঠানস্থল 
  right|thumb|নেলসন মান্ডেলা যৌথভাবে অভিষেক পুরস্কার অর্জন করেন।
  শাখারভ পুরস্কার সচরাচর প্রতি বছর ১০ই ডিসেম্বর তারিখে  নির্ধারিত ব্যক্তি বা সংস্থাকে আনুষ্ঠানিকভাবে ফ্রান্সের স্ত্রাসবুরে অবস্থিত ইউরোপীয় সংসদের অভ্যন্তরে প্রদান করা হয়। ১৯৪৮ সালের এই তারিখে জাতিসংঘের সাধারণ পরিষদে মানবাধিকারের সর্বজনীন ঘোষণাপত্র অনুমোদিত হয় যা বিশ্বের সর্বত্র মানবাধিকার দিবস হিসেবে প্রতিপালিত হয়।
  
  পুরস্কারপ্রাপ্তদের তালিকা 
  ১৯৮৮ সালে যৌথভাবে দক্ষিণ আফ্রিকার অবিসংবাদিত জননেতা নেলসন মান্ডেলা এবং সোভিয়েত ইউনিয়নের ভিন্নমতাবলম্বী আনাতোলী মার্চেঙ্কো-কে পুরস্কার প্রদানের মাধ্যমে শাখারভ পুরস্কারের সূচনা হয়। সর্বশেষ ২০১১ সালে আরব বিশ্বের আরব বসন্ত নামে খ্যাত গণআন্দোলনে অংশগ্রহণকারী - আসমা মাহফুজ, আহমেদ আল-সেনুস্সি, রজন জাইতোনেহ, আলী ফারজাত, মোহামেদ বুয়াজিজি-কে প্রদান করা হয়। এছাড়াও, ১৯৯২ সালে আর্জেন্টিনার মাদার্স অব দ্য প্লাসা দে মাইয়ো সংস্থাকে শাখারভ পুরস্কারের ইতিহাসে প্রথম প্রাতিষ্ঠানিকভাবে পুরস্কৃত করা হয়।
  
  তথ্যসূত্র 
  
  বিষয়শ্রেণী:শাখারভ পুরস্কার
  বিষয়শ্রেণী:আন্তর্জাতিক পুরস্কার
  বিষয়শ্রেণী:মানবাধিকার পদক
  বিষয়শ্রেণী:মুক্তচিন্তার পদক
  বিষয়শ্রেণী:ইউরোপীয় পদক
  বিষয়শ্রেণী:ইউরোপীয় ইউনিয়ন
title: শাখারভ পুরস্কার